Meja Mwangi
Meja Mwangi, f. 1948, kenyansk forfatter. Hans Kill me Quick (1973, da. Når alle døre er lukkede, 1981), Going Down River Road (1976) og The Cockroach Dance (1979) hører til de bedste og mest indsigtsfulde afrikanske storbyromaner. Hverdagsrealismen er også kendetegnende for provinsfortællingen Striving for the Wind (1990) og skuespillet The Plague (1997), som handler om aids. Hans meget læste forfatterskab omfatter også spændingsromaner og en historisk beretning om Mau Mau-bevægelsens rolle i kampen mod den engelske kolonimagt, Carcase for Hounds (1976). Hans mundrette sprog har været stilskabende for en generation af østafrikanske populærforfattere.